የኦህዴድ ከፍተኛ አመራር የሥራ አፈፃፀም ግምገማ ትናንት ተጠናቀቀ
አዲስ አበባ፤ መስከረም 21/2006 (ዋኢማ) – በኦሮሚያ ክልል የሚከናወኑ የልማት ሥራዎች የህዝቡን ተሳትፎና ተጠቃሚነት የበለጠ በሚያረጋግጥ መልኩ መከናወን እንዳለባቸው የኦሮሞ ህዝብ ዲሞክራሲያዊ ድርጅት ምክትል ሊቃመንበር ገለጡ። በዕድገትና ትራንስፎርሜሽን ዕቅድ የተቀመጡ የልማት ግቦችን ለማሳካት ብሎም በየደረጃው ባለው የአስተዳድር ዕርከኖች የሚታዩ የመልካም አስተዳድር ችግሮች እልባት እንዲያገኙ በትኩረት እንደሚሰራ ተገልጧል። የኦሮሞ ህዝብ ዲሞክራሲያዊ ድርጅት /ኦህዲድ/ምክትል ሊቃመንበር አቶ ሙክታር ከድር ትናንት በተጠናቀቀው የድርጅቱ ከፍተኛ አመራር የሥራ አፈፃፀም ግምገማ ላይ እንደገለጡት የህዝቡን ጥያቄ የሚመልስ የልማት አጀንዳዎችን ተግባራዊ ለማድረግ የክልሉ መንግስት ከመቼውም ጊዜ በተሻለ ሁኔታ የአመራር ሰጭነት ሚናውን ለመወጣት ተዘጋጅቷል፡፡ የአመራሩ፣ የባለሙያውና የመላው የስቪል ሰርቪስ ሠራተኞችም ለህዝብ የመልካም አስተዳድር እጦት ዋነኛ መሳሪያ የሆኑትን ብልሹ አሰራር፣ ሙስናና ኪራይ ሰብሳቢነት በማስወገድ ላይ ያልተቆጠበ ትግል ማድረግ ይጠበቅባቸዋል ብለዋል። በ2006 ዓ.ም የበጀት ዓመት በተለይም በድህነት ቅነሳ ውስጥ የጎላ አስተዋጽኦ ይኖራቸዋል ተብሎ በተለዩት የግብርና፣ ትምህርት ፣ ጤና፣ የንፁህ መጠጥ ውሃና የመስኖ ልማት፣ የተቀናጀ የገጠር መንገድ ተደራሽነትና የጥቃቅንና አነስተኛ ማይክሮ እንተርፕራይዝ ልማት ልዩ ትኩረት የተሰጣቸው ዘርፎች መሆናቸውን ገልፀዋል፡፡ በክልሉ የዕድገትና ትራንስፎርሜሽን ዕቅድ ስኬት ከዳር ለማድረስና የምዕተ ዓመቱን የልማት ግብ ለማሳካት ሁሉንም የህብረተሰብ ክፍል ያካተተ የልማትና የለውጥ ሠራዊት ግንባታን ማቀናጀትና መምራት ቁርጠኝነትን የሚጠይቅ መሆኑን ምክትል ሊቃመንበሩ በአፅኖት ተናግረዋል፡፡ ተሳታፊ ከፍተኛ አመራሮች በበኩላቸው ግምገማው በአመራር ሰጭነት፣ በማስፈፀምና መልካም አስተዳድርን በማስፈን ላይ የነበረባቸውን ድክመትና ጠንካራ ጎኖች በመለየት በቀጣይ ሴክተር መስሪያ ቤቶች ክፍተቶቻቸውን በማጥበብ ተቀናጅተው መስራት የሚችሉበትን የትኩረት አቅጣጫ ለማስቀመጥ አስችሎናል ብለዋል። እንደ ኢዜአ ዘገባ በአዳማ ከተማ አባ ገዳ አደራሽ ከአንደ ሳምንት በላይ ጊዜ የወሰዳው የኦህዴድ ከፍተኛ አመራር የ2005 ዓ ም የሴክተር መስሪያ ቤቶች የሥራ አፈፃፀም ግምገማና የ2006 ዕቅድ የትኩረት አቅጣጫ ላይ ያቶኮረ ጉባኤ የአቋም መግለጫ በማውጣት ትናንት ተጠናቋል።